## Rješenje Ustavnog suda Republike Hrvatske broj U-III-2878/2003 od 28. studenoga 2003.

### NN 203/2003 (29.12.2003.), Rješenje Ustavnog suda Republike Hrvatske broj U-III-2878/2003 od 28. studenoga 2003.

# USTAVNI SUD REPUBLIKE HRVATSKE

3282

Ustavni
sud Republike Hrvatske, u Vijeću trojice za odlu­čivanje o ustavnim tužbama, u
sastavu sudac Milan Vuković, pred­sjednik Vijeća, te suci Ivan Matija i Jasna
Omejec, članovi Vijeća, u postupku pokrenutom ustavnom tužbom E. o. d.d.
Makarska, koje zastupa Odvjetničko društvo G. & P. u S., odvjetnik Z. B., na
sjednici održanoj dana 28. studenoga 2003. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1.Podnositelj je podnio ustavnu tužbu protiv
presude Vrhov­nog suda Republike Hrvatske, broj: Gzz-143/02 od 11. ožujka 2003.
godine, kojom je odbijen zahtjev za zaštitu zakonitosti Državnog odvjetništva
Republike Hrvatske, podignut protiv presude presude Županijskog suda u Splitu,
broj: Gž-2432/99 od 3. travnja 2000. godine. Tom presudom potvrđena je presuda
Općinskog suda u Omišu, broj: P-38/96 od 19. studenoga 1997. godine, kojom je
naloženo podnositelju isplatiti  tužitelju
iznos od 12.037,55 kuna sa zakonskim zateznim kamatama od 19. studenoga do
isplate i nadoknaditi mu parnične troškove u iznosu od 7.165,00 kuna.

2.Zahtjev za zaštitu zakonitosti, broj:
G-DO-44/01 od 8. veljače 2001. godine, podignut je zbog bitne povrede odredaba
parničnog postupka i pogrešene primjene materijalnog prava.

3.Uz ustavnu tužbu podnositelj je podnio
prijedlog za odgodu ovrhe pozivom na odredbu članka 67. Ustavnog zakona o
Ustavnom sudu Republike Hrvatske (»Narodne novine«, broj 49/02 – pročišćeni
tekst, u nastavku: Ustavni zakon) i to iz razloga jer bi mu ovrha navede
presude prouzročila nenadoknadivu štetu, a odgoda nije protivna javnom interesu
niti bi se odgodom nanijela nekome veća šteta.

*Ustavna tužba nije dopuštena.*

4.Članku 62. stavak 1. Ustavnog zakona
propisuje:

*»*(1) Svatko može podnijeti Ustavnom sudu ustavnu tužbu
ako smatra da mu je pojedinačnim aktom tijela državne vlasti, tijela jedinice
lokalne i područne (regionalne) samouprave ili pravne osobe s javnim ovlastima,
kojim je odlučeno o njegovim pravima i obvezama ili o sumnji ili optužbi zbog
kažnjivog djela, povrijeđeno ljudsko pravo ili temeljna sloboda zajamčena
Ustavom ... (u daljnjem tekstu: ustavno pravo)«.

Članak 62. stavak 2. i 3. Ustavnog zakona propisuje:

»Ako je zbog povrede ustavnih prava dopušten drugi
pravni put, ustavna tužba može se podnijeti tek nakon što je taj pravni put
iscrpljen.

U stvarima u kojima je dopušten upravni spor, odnosno
revizija u parničnom ili izvanparničnom postupku, pravni put je iscrpljen nakon
što je odlučeno i o tim pravnim sredstvima.«

Članak 64. Ustavnog zakona propisuje:

»Ustavna se tužba može podnijeti u roku od 30 dana računajući
od dana primitka odluke.«

5.Odluka kojom je iscrpljen dopušteni pravni
put u odnosu na podnositelja ustavne tužbe, temeljem odredaba članka 62.
Ustavnog zakona, jest presuda Županijskog suda u Splitu, broj: Gž-2432/99 od 3.
travnja 2000. godine.

Slijedom iznijetog, podnositelj je imao pravo
pokrenuti postupak pred Ustavnim sudom podnošenjem ustavne tužbe protiv
navedene presude Županijskog suda u Splitu u roku propisanom odredbom članka
64. Ustavnog zakona. Međutim, podnositelj nije podnio ustavnu tužbu protiv te
presude.

6.Ustavna tužba podnijeta je protiv presude
Vrhovnog suda Republike Hrvatske, kojom je odbijen zahtjev za zaštitu zakonitosti
Državnog odvjetnika Republike Hrvatske. Prema ocjeni Ustavnog suda, osporena
presuda nije akt kojim je odlučeno o pravima i obvezama podnositelja u smislu
odredbe članka 62. stavka 2., u svezi sa stavkom 3. istog članka Ustavnog
zakona.

7.Stoga
je, temeljem odredbe članka 72. Ustavnog zakona, riješeno kao u izreci.

8.O
prijedlogu podnositelja ustavne tužbe za odgodu ovrhe do donošenja meritorne
odluke Suda iz članka 67. stavka 2. Ustavnog zakona nije odlučivano, budući je
predmetna tužba odbačena kao nedopuštena.

9.Odluka
o objavi temelji se na odredbi članka 29. Ustavnog zakona.

Broj:
U-III-2878/2003
Zagreb, 28. studenoga 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 203/2003-3282